Valehtelusta narahtaneella Trumpin neuvonantajalla tiiviit suhteet Venäjään
Tehtävästään eronneella Trumpin neuvonantajalla tiiviit suhteet Venäjään
14.02.2017 klo 9:15
Valehtelusta kiinni jäänyt Yhdysvaltain presidentti Donald Trumpin kansallisen turvallisuuden neuvonantaja Michael T. Flynnillä on suora linja Kremliin.
Yhdysvalloissa kansallisen turvallisuuden neuvonantajan Michael T. Flynn on eronnut tehtävästään.
Flynn myöntää erokirjeessään antaneensa varapresidentille epätäydellisiä tietoja keskusteluistaan Venäjän Yhdysvaltain-suurlähettilään kanssa.
Kohu alkoi, kun heräsi epäilyjä, että Flynn oli valehdellut ennen Trumpin presidenttikauden alkua käydyistä keskusteluista.
Erokirjeessään presidentti Donald Trumpille Yhdysvaltain kansallisen turvallisuuden neuvonantaja, eläkkeellä oleva kenraaliluutnantti Michael T. Flynn puolusteli keskustelujaan Venäjän Yhdysvaltojen suurlähettilään kanssa sanoen, että hänen tavoitteenaan oli sujuva vaihdos, ja että hän yritti rakentaa välttämättömiä suhteita maiden välille.
Flynn myös toteaa erokirjeessä, että hän kävi lukuisia keskusteluja eri maiden edustajien kanssa. Hän kuitenkin myöntää antaneensa epätäydellisiä tietoja nykyiselle varapresidentti Mike Pencelle keskusteluistaan Venäjän suurlähettilään kanssa.
Flynnin oletetaan keskustelleen Venäjän suurlähettilään kanssa Venäjän vastaisista pakotteista.
Vankka tiedustelutausta
Michael T. Flynnillä on vankka tiedustelutausta. Sen vuoksi monet asiantuntijat ovatkin ihmetelleet, miten tämä ei osannut aavistaa tiedustelun tarkkailevan Venäjän suurlähettilään puheluja.
Flynn on sotilasuransa aikana toiminut lukuisissa operationaalisissa tehtävissä sekä tiedustelun erityisoperaatioissa. Flynn on palvellut Yhdysvaltojen lisäksi myös Afganistanissa ja Irakissa.
Huhtikuussa 2014 Flynn erosi vuoden ennen virallista eläkeikäänsä Yhdysvaltain puolustusvoimien tiedusteluorganisaation (Defensse Intelligence Agency, DIA) johdosta. Sikäläisten tietolähteiden mukaan Flynn painostettiin eroamaan etuajassa muun muassa kaoottisen johtamistyylinsä vuoksi.
Michael T. Flynn Venäjän presidentti Vladimir Putinin vieressä RT-kanavan 10-vuotisgaalassa vuonna 2015. AP
Trumpin kansallisen turvallisuuden neuvonantaja Michael T. Flynn erosi valehdeltuaan keskusteluistaan Venäjän Yhdysvaltain suurlähettilään kanssa. MICHAEL REYNOLDS
Suhteet Kremliin
Flynnillä sanotaan olevan lämpimät suhteet Kremliin. Vuonna 2015 hän osallistui venäläisen, Kremlin johtaman propagandakanava RT:n juhlallisuuksiin, ja istui tilaisuudessa Venäjän presidentti Vladimir Putinin vieressä. DIA on todennut, että Flynnin olisi pitänyt informoida DIA:a paremmin matkansa luonteesta.
Flynn on kertonut aiemmin the Washington Post -lehdelle, että hän tapasi ensimmäisen kerran Venäjän nykyisin Yhdysvaltain suurlähettiläs Sergei Kisljakin Moskovassa vuonna 2013, jolloin Flynn vielä toimi DIA:n johtajana.
Yhdysvaltain tiedustelun mukaan Flynnin ja Kisljakin yhteydenpito jatkui myös Trumpin vaalivoiton jälkeen. Kisljak on myöntänyt the Washingon Postille, että yhteydenpito Flynnin kanssa on jatkunut ennen ja jälkeen vaalien. Keskustelujen aihepiiriä hän ei ole suostunut paljastamaan.
Alun perin huoli Flynnin läheisistä suhteista Venäjään nousi esille, kun Yhdysvaltain edellisen presidentin Barack Obaman hallinto asetti Venäjän vastaisia pakotteita liittyen vaalivilppiepäilyihin.
Monen yllätykseksi Venäjä ei reagoinut uusiin pakotteisiin, ja Trump ylisti tätä Twitterissä.
Yhdysvaltain tiedustelun analyytikot etsivät vihjeitä, miksi Putin ei reagoinut pakotteiden asettamista. Tutkinnan tuloksena tiedustelu löysi keskustelut, joita Flynn ja Kisljak olivat käyneet.
Flynn ja hänen poikansa Michael G. Flynn omistavat tiedusteluyrityksen, joka tarjoaa tiedustelupalveluja muun muassa yrityksille ja hallituksille. Flynnin yritys on yhdistetty muun muassa Turkin presidentti Recep Tayyip Erdoanin hallintoon.
Trump puhui ydintuhosta ja kerskui vaalivoitollaan sekavassa tiedotustilaisuudessa
Valehtelusta epäilty Trumpin neuvonantaja erosi virastaan